《阳春曲》
元代·周巽

东风嘘谷飞香霞，淑气融融催百花。黄鸟间关语庭树，清箫宛转隔窗纱。

雨过御沟流水急，夭桃夹路红云湿。蓬莱宫里翠华来，华萼楼前仙乐集。

殿阁千门御气通，金窗珠户光玲珑。临轩若问司农政，无逸先陈今古同。

万物光辉沾德泽，小臣愚献治安策。鸾声哕哕早趍朝，桑树鸡鸣曙光白。

作者简介：吉安人，字巽亨，号巽泉。尝参预平定道、贺二县瑶人起事，授永明簿。有《性情集》。